CELEX: 32011D0890
Language: hu
Date: 2011-12-22 00:00:00
Title: 2011/890/EU: A Bizottság végrehajtási határozata ( 2011. december 22. ) a felelős nemzeti hatóságok e-egészségügyi hálózatának létrehozására, igazgatására és működésére vonatkozó szabályok meghatározásáról

28.12.2011   
            
            
               HU
            
            
               Az Európai Unió Hivatalos Lapja
            
            
               L 344/48
            
         A BIZOTTSÁG VÉGREHAJTÁSI HATÁROZATA
   (2011. december 22.)
   a felelős nemzeti hatóságok e-egészségügyi hálózatának létrehozására, igazgatására és működésére vonatkozó szabályok meghatározásáról
   (2011/890/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a határon átnyúló egészségügyi ellátásra vonatkozó betegjogok érvényesítéséről szóló, 2011. március 9-i 2011/24/EK európai parlamenti és tanácsi irányelvre (1) és különösen annak 14. cikke (3) bekezdésére,
   mivel:
   
               (1)
            
            
               A 2011/24/EU irányelv 14. cikke azt a feladatot rótta az Európai Unióra, hogy támogassa és segítse elő a tagállamok által kijelölt, e-egészségügyért felelős nemzeti hatóságokat összekötő önkéntes hálózat (a továbbiakban: e-egészségügyi hálózat) keretében tevékenykedő tagállamok közötti együttműködést és információcserét.
            
         
               (2)
            
            
               A 2011/24/EU irányelv 14. cikke (3) bekezdésének megfelelően a Bizottságnak el kell fogadnia az e-egészségügyi hálózat létrehozásához, igazgatásához és átlátható működéséhez szükséges szabályokat.
            
         
               (3)
            
            
               A részvétel önkéntes, a tagállamok bármikor csatlakozhatnak az e-egészségügyi hálózathoz. Szervezési okokból a csatlakozni kívánó tagállamoknak előre tájékoztatniuk kell a Bizottságot ebbéli szándékukról.
            
         
               (4)
            
            
               A hálózatban közreműködő tagállami képviselők, szakértők és megfigyelők személyes adatait a személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelvnek (2), valamint az elektronikus hírközlési ágazatban a személyes adatok kezeléséről, feldolgozásáról és a magánélet védelméről szóló, 2002. július 12-i 2002/58/EK európai parlamenti és tanácsi irányelvnek (3) („elektronikus hírközlési adatvédelmi irányelv”) megfelelően kell kezelni.
            
         
               (5)
            
            
               Az e-egészségügyön keresztüli biztonságos és hatékony egészségügyi ellátásról szóló, 2009. évi következtetéseiben a Tanács felszólította a tagállamokat és a Bizottságot, hogy a nemzeti egészségügyi hatóságok közvetlen bevonásával segítsék elő az e-egészségügy és az uniós és nemzeti szintű egészségügyi stratégiák és igények egymáshoz igazodását. E cél eléréséhez a tanácsi következtetések egy magas szintű kormányzati mechanizmus létrehozását is előirányozták, melyet követően a keretrendszerben elindítottak egy közös fellépést (4), és egy tematikus hálózatot, mind az egészségügyi program (5), mind a versenyképességi és innovációs program IKT szakpolitikai támogatási programjának tekintetében (6) (a továbbiakban: közös fellépés és tematikus hálózat). Az e-egészségüggyel kapcsolatos munka uniós szintű koordináltságának, egységességének és következetességének biztosítására, valamint a párhuzamos munka elkerülésére szükséges biztosítani az említett magas szintű mechanizmus munkájának folytatását az e-egészségügyi hálózat keretein belül – amennyire e munka összeegyeztethető a hálózatnak a 2011/24/EU irányelv 14. cikke (2) bekezdésében meghatározott célkitűzéseivel – és szükséges az e-egészségügyi hálózatot a közös fellépéssel és a tematikus hálózattal összekapcsolni.
            
         
               (6)
            
            
               Az e határozatban előírt intézkedések összhangban vannak a 2011/24/EK irányelv 16. cikkével létrehozott bizottság véleményével,
            
         ELFOGADTA EZT A HATÁROZATOT
   1. cikk
   Tárgy
   Ez a határozat – a 2011/24/EU irányelv 14. cikke (1) bekezdésének megfelelően – megállapítja a felelős nemzeti hatóságok e-egészségügyi hálózatának létrehozásához, igazgatásához és átlátható működéséhez szükséges szabályokat.
   2. cikk
   Feladatok
   (1)   Az e-egészségügyi hálózat a 2011/24/EU irányelv 14. cikke (2) bekezdésében meghatározott célkitűzéseket valósítja meg.
   (2)   Ennek során az e-egészségügyi hálózat a közös fellépéssel és a tematikus hálózattal szorosan együttműködve jár el, és épít a két fellépés keretében elért eredményekre.
   3. cikk
   Tagság – kinevezések
   (1)   Tagok lehetnek az e-egészségügyi hálózatban részt vevő tagállamok által kijelölt, e-egészségügyért felelős nemzeti hatóságok.
   (2)   Az e-egészségügyi hálózathoz csatlakozni kívánó tagállamok írásban értesítik e szándékukról a Bizottságot és a 2011/24/EU irányelv 14. cikkének (1) bekezdésével összhangban kijelölt e-egészségügyért felelős nemzeti hatóságot.
   (3)   Minden e-egészségügyért felelős nemzeti hatóság tagot, valamint póttagot jelöl az e-egészségügyi hálózatba, majd a Bizottságnak megküldi a tagokra vonatkozó információkat.
   (4)   A tagállami hatóságok nevének jegyzékét közzé lehet tenni a bizottsági szakértői csoportok és más hasonló testületek nyilvántartásában (a továbbiakban: nyilvántartás).
   (5)   A hálózatban közreműködő tagállami képviselők, szakértők és megfigyelők személyes adatainak összegyűjtése, feldolgozása és közzététele a 95/46/EK és a 2002/58/EK irányelvnek megfelelően történik.
   4. cikk
   Az e-egészségügyi hálózat és a Bizottság közötti kapcsolat
   (1)   Amennyiben szükséges iránymutatással szolgálni a közös fellépés és a tematikus hálózat számára, a Bizottság – az uniós e-egészségügyhöz kapcsolódó bármilyen témában – konzultációra kérheti fel az e-egészségügyi hálózatot.
   (2)   Az e-egészségügyi hálózat bármely tagja tanácsolhatja a Bizottságnak, hogy egy konkrét kérdésben konzultáljon a hálózattal.
   5. cikk
   Eljárási szabályzat
   Miután konzultált a részt vevő tagállamokkal, az e-egészségügyi hálózat tagjainak egyszerű többségével elfogadja – a bizottsági szolgálatok által előterjesztett javaslat alapján kidolgozott – eljárási szabályzatát.
   6. cikk
   Működés
   (1)   Az e-egészségügyi hálózat egyes konkrét kérdések tanulmányozására alcsoportokat hozhat létre az általa meghatározott feladatkör alapján. Amint megbízatásukat teljesítették, az alcsoportokat fel kell oszlatni.
   (2)   Az e-egészségügyi hálózat többéves munkaprogramot, továbbá a program végrehajtásához értékelési eszközt fogad el.
   (3)   Az e-egészségügyi hálózat tagjai és képviselőik, valamint a meghívott szakértők és megfigyelők eleget tesznek a Szerződés 339. cikkében és a Szerződés végrehajtási szabályaiban előírt szakmai titoktartási kötelezettségeknek, valamint az EU minősített információk védelmére az eljárási szabályzatának módosításáról szóló, 2001. november 29-i 2001/844/EK, ESZAK, Euratom bizottsági határozat (7) mellékletében meghatározott bizottsági biztonsági szabályoknak. E kötelezettségeik teljesítésének esetleges elmulasztása esetén az e-egészségügyi hálózat elnöke minden szükséges intézkedést meghozhat.
   7. cikk
   Az e-egészségügyi hálózat titkársága
   (1)   A Bizottság titkársági szolgáltatást nyújt az e-egészségügyi hálózat számára.
   (2)   A hálózat és az alcsoportjainak ülésein részt vehetnek a Bizottság más olyan tisztviselői is, akiket érint az eljárás.
   (3)   A Bizottság az e-egészségügyi hálózat tevékenységére vonatkozó lényeges információkat közzéteszi a szakértői csoportok jegyzékében vagy a jegyzékből elérhető, külön erre a célra létrehozott internetes oldalon.
   8. cikk
   Az ülések költségei
   (1)   Az e-egészségügyi hálózat tevékenységeiben részt vevőket e szolgálatukért a Bizottság nem részesíti javadalmazásban.
   (2)   Az e-egészségügyi hálózat munkájában részt vevők utazási és ellátási költségeit a Bizottság a hatályos bizottsági rendelkezéseknek megfelelően téríti meg.
   A költségeket az éves forrásfelosztási eljárás keretében megállapított, rendelkezésre álló előirányzatok erejéig kell megtéríteni.
   9. cikk
   Hatálybalépés
   Ez a határozat az Európai Unió Hivatalos Lapjában történő kihirdetését követő napon lép hatályba.
   
      Kelt Brüsszelben, 2011. december 22-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 88., 2011.4.4., 45. o.
   
      (2)  HL L 281., 1995.11.23., 31. o.
   
      (3)  HL L 201., 2002.7.31., 37. o.
   
      (4)  Az e-egészségügy kormányzási kezdeményezésre irányuló közös cselekvés; A Bizottságnak a második egészségügyi program (2008–2013) keretében 2010-re benyújtott pályázatok támogatásának odaítéléséről szóló, 2010. október 27-i C(2010) 7593 határozata, szerződésszám: 2010/2302.
   
      (5)  Az Európai Parlament és a Tanács 2007. október 23-i 1350/2007/EK határozata az egészségügyre vonatkozó második közösségi cselekvési program (2008–2013) létrehozásáról (HL L 301., 2007.11.20., 3. o.).
   
      (6)  Az Európai Parlament és a Tanács 2006. október 24-i 1639/2006/EK határozata a versenyképességi és innovációs keretprogram (2007–2013) létrehozásáról (HL L 310., 2006.11.9., 15. o.).
   
      (7)  HL L 317., 2001.12.31., 1. o.